יוסף דוב הלוי סולובייצ'יק (ירושלים)

הרב יוסף דוב הלוי סולובייצ'יק (ידוע כהגרי"ד או כרבי יושע בער, ובצורת ההקטנה ר' בֶּרְל; תמוז ה'תרע"ו, 1916 - ב' באדר א' ה'תשמ"א, 6 בפברואר 1981) היה ראש ישיבת בריסק בירושלים, בנו של הרב יצחק זאב הלוי סולובייצ'יק.

ביוגרפיה 
נולד בבריסק דליטא לרב יצחק זאב הלוי סולובייצ'יק ולהענדל, נינתו של רבי מאיר אוירבך. למד אצל אביו. העיד על עצמו כי מיד לאחר בר מצווה למד את ספרו של סבו חידושי הגר"ח על הרמב"ם והיה בקיא בספר בעל פה. בצעירותו החל למסור שיעורים בבריסק ובוורשה.

בתקופת מלחמת העולם השנייה ברח עם אביו לוורשה ולבסוף הגיעו לארץ ישראל. נישא לעטיל בת הרב יצחק ויינשטיין ונכדת הרב יהושע צימבליסט. בהוראת אביו הוא החל למסור שיעורים בביתו. לאחר פטירת אביו פתח ישיבה בביתו של אביו ובה למדו תלמידים מישראל ומחוצה לה.

מסר גם שיעורי חומש, בהם עסק גם בענייני השקפה. כאביו התנגד לציונות, אך לא התנגד לאגודת ישראל. לאחר המהפך ב-1977 יצא באופן תקיף נגד הרב שך, בשל הכרעתו בעד כניסה לקואליציה. בתקופה זו החל נתק בין הרב שך לבית בריסק.

נפטר ביום שישי ב' באדר א' ה'תשמ"א, 6 בפברואר 1981, ונקבר בהר המנוחות. ממלא את מקומו בראשות הישיבה בנו הרב אברהם יהושע סולובייצ'יק. בן נוסף, הרב משה ("מוישל") מכהן כר"מ בישיבה.

הרב סולובייצ'יק לא הדפיס את חידושי תורתו, וגם בניו לא הוציאו את חידושיו אחרי פטירתו, שיעורי בנו הרב אברהם יהושע מבוססים על חידושיו. תורתו מובאת רבות בספרי תלמידו, כגון בספרי מנחת אברהם של הרב אברהם נח גרבוז או בחידושי הרב אברהם גורביץ כגון בספר ענפי ארז הלכות גזילה ואבידה. החל משנת תשס"ב החלו לצאת משיעוריו על מסכתות זבחים, מנחות,תמורה ובכורות. חידושים נוספים מתורתו נדפסו בסוף ספר חידושי הגרי"ז על מסכת סוטה, ובכמה מכרכי המאסף התורני "ישורון".

מתלמידיו
 בנו הרב אברהם יהושע סולובייצ'יק - ממלא מקומו בישיבת בריסק
 הרב ירחמיאל אונגרישר - ראש ישיבת בית מדרש עליון בבני ברק
 הרב אברהם אטיק - ראש ישיבת באר שלמה בירושלים
 הרב קלמן אפשטיין - ראש ישיבת שער התורה גרודנא בקווינס
 הרב אברהם ארלנגר - מראשי ישיבת קול תורה
 הרב אברהם גורביץ - ראש ישיבת גייטסהד
הרב דוד יצחק שפירא - ראש ישיבת באר יעקב
הרב אהרון דניאל היימן - ראש ישיבת מקור ישראל, עפינעאי צרפת 
הרב זבולון שוב - ראש ישיבת דברי אמת 
 הרב אברהם נח גרבוז - בעבר ראש כולל בית יוסף-נובהרדוק וכיום ראש כולל "הר אפרים", מחבר הספרים "מנחת אברהם".
 הרב ברוך שמואל דויטש - ראש ישיבת באר מרדכי. בעבר ר"מ בישיבת קול תורה
 הרב אליהו דב וכטפוגל - ראש ישיבת זיכרון משה בסאות' פולסברג ארצות הברית
 הרב אפרים זורייבין - ראש ישיבות "כנסת בית אהרן" וישיבת הנגב
 הרב זרח אפרים זלזניק
 הרב שלמה כץ - ראש ישיבת חברון
 הרב אברהם יצחק לנאל - אב"ד רחובות
 הרב יצחק סורוצקין (ראש ישיבת טלז-קליוולנד ומתיבתא דלייקווד)
 הרב יצחק יחיאל עהרנפלד - ראש ישיבת 'בית שמואל' ורבה של קריית מטרסדורף
 הרב שמשון פינקוס - רב הקהילה החרדית אופקים
 הרב שמחה קסלר - רב העיר מודיעין עילית
הרב שלום שכטר - ראש 'ישיבת נר משה' בירושלים

קישורים חיצוניים
 קונטרס "שירת הלוי" - אודותיו ומדברי תורתו, בכתב העת ישורון, כרך ח, ירושלים תשס"א 
 "שירת הלוי" חלק שני, דברים לזכרו, שיעורים על ענייני סת"ם, מסכת חלה, וקונטרס בענייני מלכות בית דוד בכתב העת ישורון (מאסף תורני), כרך ט, ירושלים תשס"א
 "שירת הלוי" חלק שלישי, דברים לזכרו וחידושים מתורתו בכתב העת ישורון (מאסף תורני), כרך י, ירושלים תשס"ב

הערות שוליים 

עולים במלחמת העולם השנייה
יוסף דוב
רבנים אורתודוקסים
משפחת אריה לייב שפירא
יהודים הקבורים בהר המנוחות
תלמידי רבי יצחק זאב סולובייצ'יק
רבנים ליטאים
ראשי ישיבה ליטאים בישראל
משפחת חיים אוירבך
אנטי-ציונים יהודים
ישראלים שנולדו ב-1916
ישראלים שנפטרו ב-1981